./data/phi1351/phi005/phi1351.phi005.perseus-lat1.xml
Cornelius Tacitus
copiae Orientis ita dividuntur, ut pars auxiliarium cum duabus legionibus apud provinciam Syriam et legatum eius Quadratum Vmmidium remaneret, par civium sociorumque numerus Corbuloni esset  additis cohortibus alisque quae in Cappadocia hiemabant  socii reges prout bello conduceret parere iussi: sed studia eorum in Corbulonem promptiora erant  qui ut instaret famae, quae in novis coeptis validissima est, itinere propere confecto apud Aegeas civitatem Ciliciae obvium Quadratum habuit, illuc progressum, ne, si ad accipiendas copias Syriam intravisset Corbulo, omnium ora in se verteret, corpore ingens, verbis magnificis et super experientiam sapientiamque etiam specie inanium validus